
J e g y z ő k ö n y v
Készült a Bácsalmás Város Önkormányzat Képviselő-testületének 2013. január 31-én, 14 órai  kezdettel, Bácsalmáson, a Polgármesteri Hivatal I. emeleti polgármesteri tárgyalóban megtartott rendkívüli ülésén. 

Jelen vannak:

Németh Balázs polgármester, Bailo Amadou, dr. Bakó Mária Lujza, Bánfi Attila, Farkas Zoltán, Nagy Gábor  és Turcsányi Csaba képviselők (7);

Farkas Zoltánné szociális, egészségügyi és családvédelmi osztályvezető, Hortyiné Lapostyán Katalin mb. gazdasági osztályvezető, Kószóné Petrekanics Valéria, a Bácsalmási Horvát Önkormányzat elnöke, Prikidánovics Antal oktatási, fejlesztési és gazdálkodási ügyintéző  és Őry Endre, a Vörösmarty Mihály Városi Könyvtár és Közművelődési Intézmény mb. igazgatója (5);  

Előre jelezte távolmaradását:   Tóth Árpád alpolgármester, dr. Tanács Róbert  képviselők (2); 
Jegyzőkönyvvezető: Susárszki Ferencné testületi ügyintéző. 

Németh Balázs polgármester  a jelenlévők köszöntése után az ülést megnyitja. Megállapítja a határozatképességet, mert 7 képviselő jelen van (77,8 %). Tájékoztatásul elmondja, hogy Tóth Árpád alpolgármester és dr. Tanács Róbert jelezte távolmaradását,  ill. dr. Keresztury Monika jegyző távolléte miatt az SZMSZ 64. § (3) bekezdésében foglalt felhatalmazás alapján Farkas Zoltánné osztályvezető látja el a jegyzői feladatokat az ülésen. Jegyzőkönyv-hitelesítőknek Bánfi Attila és Nagy Gábor képviselőket javasolja. 
A Képviselő-testület egyhangúlag (7 igen szavazattal) az alábbi határozatot hozza: 
24/2013. (I. 31.) Bácsalmás v. öh 
Jegyzőkönyv-hitelesítők kijelölése 



Határozat 
Bácsalmás Város Önkormányzat Képviselő-testülete Bánfi Attila és Nagy Gábor képviselőket jelöli ki jegyzőkönyv-hitelesítőknek. 

Németh Balázs polgármester az írásban kiküldött napirendi pontot javasolja megtárgyalni, amelyet – elfogadás céljából – szavazásra bocsát. 
A Képviselő-testület egyhangúlag (7 igen szavazattal) a következő határozatot hozza: 

25/2013. (I. 31.) Bácsalmás v. öh 

Napirend megállapítása 





Határozat 

I. Bácsalmás Város Önkormányzat Képviselő-testülete a 2013. január 31-i rendkívüli ülésén az alábbi napirendi pontot tárgyalja meg: 


1. Pályázat beadása testvérvárosi találkozóra
II. Jelen határozat normatív határozat. 

A határozatról értesül: 

- kivonattal: 1. Németh Balázs polgármester 



2. Dr. Keresztury Monika jegyző 

1. napirendi pont 
Pályázat benyújtása Bácsalmás Város éves testvérvárosi programjainak finanszírozására
(Írásban mellékelve.) 
Németh Balázs polgármester tájékoztatásul elmondja, hogy tavaly a romániai Borszék testvérváros nyert hasonló pályázaton támogatást, amelynek keretében megrendezett rendezvényen bácsalmási delegáció is részt vett. Ha nem nyer a pályázat, akkor szerényebb körülmények között rendezik meg a Népek, Ízek Forgataga városi rendezvényt. A rendezvénnyel kapcsolatban felmerült költséget nem kell számlával igazolni a pályázati támogatás elszámolásakor. A pályázatot  - az előterjesztésben leírtaktól eltérően - a III. melléklet második sorában szereplő 176/190 fő résztvevővel számolva 25.000 euró pályázati támogatásra – kb. 7,5 millió Ft-ra - javasolja benyújtani. A rendezvényre benyújtandó pályázat 100 %-os támogatottságú, csupán elő kell finanszírozni. A pünkösdi rendezvény Bácsalmás-Backnang testvérvárosi évfordulóról szólna, és a Népek, Ízek Forgataga program  augusztus elején kerülne megrendezésre.  
Bailo Amadou képviselő emlékezete szerint, tavaly arról volt szó, hogy a backnangiaknak nem jó az augusztusi rendezvényre szóló meghívás, mert akkor ők szabadságon vannak. 

Németh Balázs polgármester megerősíti Bailo Amadou képviselő által elmondottakat, és hozzáteszi, hogy azért lennének a backnangi vendégek a pünkösdi rendezvényre meghívva. 

Prikidánovics Antal oktatási, fejlesztési és gazdálkodási ügyintéző tájékoztatásul elmondja, hogy a város már kétszer nyújtott be pályázatot az Európai Bizottsághoz, mindkettőt támogatták, csak arra kell majd odafigyelni, hogy a közeli településről érkező vendégek esetében nem lehetett korábban útiköltséget elszámolni.  
Németh Balázs polgármester a határozati javaslat elfogadását támogatja. 

Farkas Zoltán képviselő aziránt érdeklődik, ha nem költik el a 25.000 eurót a rendezvény kapcsán, akkor kevesebb összeg lehívására van-e lehetőség. 

Őry Endre mb. igazgató véleménye szerint, ha a testvérvárosi delegációt meghívják, akkor a saját  termékeik bemutatására is lehetőséget kell biztosítani, amely  támogatásra méltó, és ebben az esetben személyzeti költségek is elszámolhatók. 

Dr. Bakó Mária Lujza képviselő szerint az előterjesztésből kiolvasható, hogy a déli szomszédos országok delegációinak meghívásával nincs gond. 

Prikidánovics Antal oktatási, fejlesztési és gazdálkodási ügyintéző tájékoztatásul elmondja, a lehívható összeghez megjelölt létszámnak meg kell lennie, amelyet jelenléti ív vezetésével, a jelenlévők aláírásával kell igazolni. A közeli országok útiköltségét a rövid távolság miatt nem támogatták korábban. 
Dr. Bakó Mária Lujza képviselő szerint fényképekkel és az aláírások gyűjtésével  majd igazolni lehet a rendezvényen megfelelő létszámú résztvevőt. 
Németh Balázs polgármester az előterjesztéshez kapcsolódó  határozati javaslatot bocsátja szavazásra azzal a módosítással, hogy 176/190 fős résztvevővel számolva a 25.000 eurós támogatásra nyújtsák be a pályázatot. 
A Képviselő-testület egyhangúlag (7 igen szavazattal) a következők szerint határoz: 
26/2013. (I. 31.) Bácsalmás v. öh 

Pályázat benyújtása Bácsalmás Város éves 
testvérvárosi programjainak finanszírozására 


Határozat 
1.
Bácsalmás Városi Önkormányzat Képviselő-testülete (a továbbiakban: Képviselő-testület) az előterjesztés alapján pályázatot nyújt be az Európai Bizottság pályázati kiírására – a III. mellékletben megjelölt 176/190 közötti résztvevőre alapozva, 25.000 euró támogatás figyelembevételével - a „Népek, Ízek Forgataga”  testvérvárosi  rendezvény költségeinek finanszírozás támogatására. 


A pályázat benyújtásáért felelős: Őry Endre mb. igazgató

2.
A Képviselő-testület a pályázat előfinanszírozását a kötvényforrás terhére biztosítja.

3.
A Képviselő-testület felkéri Németh Balázs polgármestert a szükséges intézkedések megtételére.

Határidő: azonnal

Felelős: Németh Balázs polgármester

Operatív felelős: Őry Endre mb. igazgató 
A határozatról értesül:

- kivonattal:
1. Németh Balázs polgármester



2. dr. Keresztury Monika jegyző



3. Hortyiné Lapostyán Katalin mb. osztályvezető 



4. Prikidánovics Antal ügyintéző



5. Őry Endre mb. igazgató 

Németh Balázs polgármester tájékoztatásul elmondja, hogy  a romániai Hargita megye jelezte, élni kíván az Európai Bizottság által kiírt pályázati lehetőséggel,  és megkérdezte, hogy tudjuk-e vállalni a partnerséget, amire azt válaszolta, hogy jövőre igen. 
Egyéb bejelentés nem lévén, megköszöni a részvételt, és az ülést 14 óra 20 perckor berekeszti. 
K. m. f.

